বিতর্কের ঝড় ওঠার ছিল। উঠলও।
বাংলাদেশের বিরুদ্ধে চট্টগ্রাম টেস্টে সচিন তেন্ডুলকরের ১০১ রানের ইনিংসে ভুলবশত দু’টো লেগবাই ঢুকে পড়েছিল! এমন লেখা যিনি লিখেছিলেন, বিলেতের সেই লেখক লরেন্স বুথ জানিয়ে দিলেন, তিনি নিছকই মজা করেছিলেন! লরেন্সের বক্তব্য, তিনি বলছেন না, এমনটা সত্যি হয়েছিল, ওটা নাকি তিনি কল্পনা করেছিলেন!
উইজডেন ক্রিকেটারস অ্যালমানাক-এর সম্পাদক তথা বিলেতের খ্যাতনামা ক্রিকেট লিখিয়ে লরেন্স মঙ্গলবার সকালে ই-মেল করে পাঠানো ‘এবেলা’র প্রশ্নের উত্তরে ই-মেল মারফত বলেছেন, ‘ওটা নিছকই মজা। আমি কল্পনা করেছি, খেলাটার পরিবর্তন কী ভাবে হতে পারে আর সেটাই ব্যঙ্গ করে লিখেছি। মজা করে যেটা বলার চেষ্টা করেছি তা
হল, প্রযুক্তি তেমন জায়গায় পৌঁছলে খেলা নিয়ে কী গোল বাধতে পারে।’
কল্পজগতের কথা বলে দাবি করলেও লরেন্স তাঁর নিবন্ধে সচিনের ওই ইনিংস প্রসঙ্গে যে সব তথ্যের অবতারণা করেছেন, তার প্রতিটি বাস্তব। ২০০৭-এর মে মাসে চট্টগ্রামেই ওই
টেস্ট খেলা হয়েছিল ভারত ও বাংলাদেশের মধ্যে। তা হলে বেছে বেছে সচিনের ওই ইনিংসটার কথাই তুললেন কেন? লরেন্সের যুক্তি, ‘যেহেতু উনি (সচিন তেন্ডুলকর) ওই ম্যাচে ১০১ করেছিলেন। কাজেই দু’টো লেগ বাই বাদ হয়ে গেলেই তাঁর রান ১০০-র নীচে নেমে গিয়ে তাঁর একশো সেঞ্চুরির পরিসংখ্যানটা ঘেঁটে দিচ্ছে।’
লরেন্স এ কথা বললেও বাস্তব হল, ওটা মোটেও সচিনের সব চেয়ে কম রানের সেঞ্চুরি নয়। ২০১০-এর ফেব্রুয়ারিতে দক্ষিণ আফ্রিকার বিরুদ্ধে নাগপুর টেস্টে সচিন ১০০ রান করে পল লি হ্যারিসের বলে বোল্ড হন। লরেন্স কিন্তু সেই সেঞ্চুরির কথা বলেননি। কাজেই প্রশ্ন উঠেছে, তেন্ডুলকর ‘ভুলবশত’ সেঞ্চুরি পেয়ে গিয়েছিলে‌ন, সেটা প্রতিপন্ন করতেই কি ওই ‘মজা’র অবতারণা? 
ওই লেখায় শুধু সচিনের সেঞ্চুরি নয়, বিশ্বের অন্যতম ধনী ক্রিকেট সংস্থা বিসিসিআই-এর ভূমিকা নিয়েও প্রশ্ন তোলা হয়েছে।
বলা হয়েছে, সচিনের সে়ঞ্চুরির সেঞ্চুরি নিশ্চিত করতে ওয়াংখেড়ে স্টেডিয়ামে বাংলাদেশকে এনে ম্যাচ করানোর পরিকল্পনা করেছিল বোর্ড।
এখানেই উঠছে পাল্টা প্রশ্ন। লরেন্স লেখায় দাবি করেছেন, উন্নত প্রযুক্তির ব্যবহার হলে চট্টগ্রাম টেস্টে সচিনের সেঞ্চুরিই হয় না! যা জানাজানি হওয়ার পর ক্রিকেটপ্রেমীরা প্রশ্ন তুলছেন, কেন শুধু সচিনকেই বেছে নেওয়া হল? তাঁর সাফল্যের ঝুলিতে ব্যাটিংয়ের সমস্ত মহাকীর্তি রয়েছে বলে? কেন ব্রায়ান লারা বা রিকি পন্টিংয়ের মতো সমসাময়িক কাউকে নিশানা করলেন না লরেন্স?
নাম প্রকাশে অনিচ্ছুক এক প্রাক্তন ভারতীয় ক্রিকেটার মঙ্গলবার গোটা ঘটনার কথা শুনে আর একটি অকাট্য প্রশ্ন তুললেন। বললেন, ‘‘২০০৭ সালে চট্টগ্রামে ভারত-বাংলাদেশ ম্যাচটা আইসিসি আয়োজিত ছিল। ম্যাচ পরিচালনার জন্য আইসিসি-র ম্যাচ রেফারি এবং আম্পায়াররা ছিলেন। তাহলে কেন এতদিন পর বিতর্ক তৈরি করা হচ্ছে? এ তো কার্যত আইসিসি-র ম্যাচ পরিচালনা পদ্ধতি নিয়েই অনাস্থা প্রকাশ করা!’’
এদিন মুম্বই থেকে এক সচিন-ঘনিষ্ঠ ‘এবেলা’কে বলেন, ‘‘উনি (লেখক) যখন ব্যাপারটাকে মজা বলে জানিয়েছেন, তখন আমরা আর কোনও মন্তব্য করব না। এখানেই ব্যাপারটার ইতি হোক। আগেই বলেছি, সচিন নিজে বহু ভুল সিদ্ধা‌ন্তের শিকার হয়েছেন তাঁর গোটা ক্রিকেট-কেরিয়ার জুড়ে।’’